РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/225-18

1. октобар 2018. године

Б е о г р а д

З А П И С Н И К

33. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 1. OKTOБРА 2018. ГОДИНЕ

Седница је почела у 11,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Жарко Богатиновић, Тијана Давидовац, Радован Јанчић, Младен Лукић, Милија Милетић, Огњен Пантовић, проф. др Миладин Шеварлић, Горан Јешић као и Драган Савкић (заменик Верољуба Матића).

Седници нису присуствовали чланови Одбора: Верољуб Матић, Мирослав Алексић, Ненад Божић, Нада Лазић, Марјана Мараш, Милорад Мирчић, Јасмина Обрадовић и Арпад Фремонд.

Седници су присуствовали представници Министарства пољопривреде, шумарства и водопривреде: Велимир Станојевић, државни секретар, Бојан Живковић, помоћник директора Управе за аграрна плаћања и Александра Мичета, помоћник директора Управе за пољопривредно земљиште.

Одбор је већином гласова ( 8 за, 1 није гласао ) усвојио следећи

Д н е в н и р е д

1. Реализација подстицаја у пољопривреди;
2. Могуће измене у закону којим се уређује пољопривредно земљиште.

Прва тачка дневног реда - Реализација подстицаја у пољопривреди

У уводним напоменама, Велимир Станојевић је истакао, говорећи о реализацији подстицаја, да је 15. августа ове године завршен конкурс за младе пољопривредне произвођаче. За конкурс је владало велико интересовање а поднето је 1276 захтева. Максимални износ за подстицај је повећан у односу на прошлу годину са 1,2 милиона динара на 1,5 милиона динара по захтеву. С обзиром да је буџетом за ову годину предвиђен износ од 200 милиона динара број захтева далеко премашује предвиђена средства. Када је реч о јавним позивима, један од укупно три је био објављен 2. јула ове године а завршен је недавно, 17. септембра.То је био јавни позив за набавку нових машина и опреме за сточарску производњу а максимални износ подстицаја по захтеву је био до 3 милиона динара од укупно предвиђених 250 милиона динара. За набавку нових машина и опреме за биљну производњу у истом временском периоду максимални износ средстава по кориснику је био до 1,5 милиона динара од укупно предвиђених 400 милиона динара. Што се тиче јавног позива за набавку квалитетних приплодних грла овај јавни позив је још увек у току и то до 15. октобра. Предвиђено је 150 милиона динара односно до 3 милиона динара максимално по кориснику. Оно што је такође актуелно су подстицаји за изградњу и опремање објеката где су се заинтересовани пољопривредни произвођачи могли јавити од 15. априла па до 15. октобра, с тим што је новим правилником за ову годину предвиђено до 2 милиона динара за објекте за чување и складиштење воћа и поврћа а до 3,5 милона динара за објекте за смештај животиња, односно за сточарску производњу, где је предвиђено 200 милиона динара. Такође до 31. августа, изузимајући јагодичасто воће, могли су се подносити захтеви за подизање вишегодишњих засада воћа у оквиру предвиђених средстава од 180 милиона динара. Важно је истаћи и да је у току израда Правилника за прераду и маркетинг пољопривредних производа за оне пољопривредне површине које нису у оквиру ИПАРД-а, односно то су оне површине које се финансирају из националних мера за шта су предвиђена средства од 98 милиона динара. У вези са бројем захтева који су до сада стигли за наведене подстицаје, као мере руралног развоја, пристигло је око 6000 захтева за машине и опрему за биљну производњу, 1500 захтева на 250 милиона за сточарску производњу а за квалитетна приплодна грла је пристигло око 300 захтева на предвиђених 150 милиона динара. За изградњу и опремање објеката је пристигло негде око 200 захтева.

У наставку седнице, Бојан Живковић, се осврнуо на реализацију подстицаја и притужбе са терена из угла Управе за аграрна плаћања. Укупан буџет у 2017. години је износио 26 274 803 000 а у 2018.г. 29 208 636 000 где се убраја и ИПАРД. Што се тиче исплата у 2017.г. од директних плаћања, где се између осталог налази тов, генетика, квалитетна приплодна грла и пчеле исплаћено је укупно 12 778 878 000 динара на бази 54 263 решења а у истом периоду ове године је исплаћено 15 117 556 747 на основу 69 548 захтева. Када је реч о мерама руралног развоја у истом овом периоду прошле године је исплаћено 1 707 684 387 динара по основу 7931 решењу а у овој години 3 102 150 906 динара по основу 6193 решења. Када се посматра укупна реализација она је у овој години 62,47% а у истом периоду прошле године је износила 55,13%, што говори о увећању када је реч о реализације предмета. Проблем који се јавља у овој години тиче се броја људи који су потребни за обављање послова у области руралног развоја, директних плаћања и одобравања пројеката с обзиром да су многи сада ангажовани на пословима везаним за ИПАРД и контролу на лицу места. Што се тиче ситуације са пренетим обавезама укупан буџет са пренетим обавезама од прошле године је износио негде око 2,5 милијарде динара и успешно је на крају реализован. У овој години неизмирене обавезе из претходног периода од 4 325 000 000 су исплаћене из овогодишњих средстава. Када је реч о текућој години постоји проблем код директних плаћања јер се број захтева увећао из разлога што су појединци подносили више захтева у току године. Када је реч о руралном развоју исплаћен је износ од 771 милион динара на име пренетих обавеза. У овој години је исплаћен и износ од 630 милиона из текуће године на поднете захтеве. Управи је потребан додатни буџет од око 5 милијарди динара који би требао бити предвиђен буџетом за наредну годину. Тренутно је актуелан нови циклус, нови подстицај и закључак је да се полако улази у неке нормалне оквире. Поред наведеног у овој години је разрешено и питање расписивања јавних позива који се тичу ИПАРД-а, до сада је сваки јавни позив у ИПАРД-у представљао формирање финансијске обавезе, тако да ће у наредној години и та средства моћи да се преусмере на рурални развој.

Маријан Ристичевић је указао да је важно, да све што су претходни говорници истакли буде добро образложено и документовано, како би се пред крај године, када се укаже могућност прерасподеле буџета, могла обезбедити додатна средства за реализацију започетих активности. Такође, навео је да је за Србију важно да млади пољопривредници плаћају осигурање ПИО фонду и да би то требало да буде обавезан услов за добијање подстицаја.

У дискусији су учествовали народни посланици: Маријан Ристичевић, Милија Милетић, Радован Јанчић и Миладин Шеварлић.

Након расправе о тачки дневног реда Одбор је једногласно (9 за) донео следећи

З А К Љ У Ч А К

Одбор препоручује Влади и надлежном министарству да се изнађу додатна средства за подстицаје и мере руралног развоја да би се инвестиције у пољопривреди развијале у складу са планираним средствима за текућу 2018. годину. Износ недостајућих средстава ће се определити на основу обавештења из Министарства.

Друга тачка дневног реда - Могуће измене у закону којим се уређује пољопривредно земљиште

Маријан Ристичевић је поводом ове тачке дневног реда истакао да сматра да чланови Одбора треба да дају свој допринос да би предстојеће изменаме и допуне Закона о пољопривредном земљишту биле што комплетније. С тим у вези навео је већ изнету примедбу везану за подзакуп, односно примећену праксу да поједини сточари, који узмају и по 1000 хектара земљишта у закуп, исто земљиште после дају у подзакуп и на тај начин остварују приходе. Због тога, уместо да се то земљиште унапређује оно деградира по проценту хумуса јер се на њему углавном узгаја шећерна репа која земљиште исцрпљује. Пољопривредне инспекције су излазиле на терен у јануару месецу али тада се тешко може утврдити шта је била сетвена структура. Дакле, треба да пише како у закону тако и у правилнику за које културе је добијено право пречег закупа. Такође, потребно је утврдити и модел за проналажење и ситнијих парцела јер је проценат издавања у закуп још увек незадовољавајући. Потребно је да радна група која ће радити на изменама овог закона буде у редовном контакту са члановима Одбора због сугестија и евентуалних примедби.

Александра Мичета је истакла да је Управа за пољопривредно земљиште идентификовала недостатке које је потребно превазићи изменом закона и подзаконских аката. Правилник још није измењен зато што је у припреми поступак формирања радне групе у циљу измене закона тако да када се промени закон биће промењен и његов подзаконски акт. Највећи проблем је мањак пољопривредних инспектора који не контролишу само бесправно коришћење пољопривредног земљишта већ имају и низ других активности у складу са Законом о земљишту и Законом о инспекцијском надзору. Нека размишљања решења проблема иду ка евентуалном спуштању надлежности на локалну самоуправу или на повећање броја инспектора. Надлежни у Управи за пољопривредно земљиште у сарадњи са Сталном конференцијом градова и општина раде на идентификовању пробема које локалне самоуправе имају. Такође, и надлежни за ове послове у општинама су добили могућност да укажу на оно што министарство не може да сагледа да би се у поступку измене закона или у поступку доношења новог закона, што је питање за нормативу, дошло до најбољих решења.

У дискусији су учествовали народни посланици: Маријан Ристичевић, Миладин Шеварлић, Радован Јанчић и Милија Милетић.

Пошто других питања и предлога није било, седница је закључена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић